‘Vermiste’ gesin veilig gevindGraham Leach en Cara-Liza Lugibihl. Foto: Verskaf ŉ Uitgebreide soektog na ŉ gesin van Johannesburg wat Woensdag op pad na hul vakansiebestemming vermis geraak het, het Donderdagaand tot ŉ einde gekom nadat hulle gevind is. Dessie Rechner, stigter en direkteur van die Pink Ladies, ŉ organisasie wat hom daarop toespits om vermiste persone op te spoor, het aan Maroela Media gesê Graham Leach (39), Cara-Liza Lugibihl (29) en hul kinders Riley-Quinn (3) en Owen Finn (18 maande) is Woensdag as vermis aangemeld nadat hulle in die pad geval het na Aliwal-Noord in die Oos-Kaap, maar nooit by hul bestemming aangekom het nie. “Hulle is laat Donderdagaand gevind by ŉ lodge in Aliwal-Noord. Daar is geen selfoonopvangs nie en hulle kon nie laat weet dat hulle daar aangekom het nie,” het sy gesê. Riley-Quinn Leach en Owen Finn Leach. Foto: Verskaf Rechner het gesê hulle was reeds besig met die proses om die persone se selfoon via satelliet op te spoor en sou Vrydagoggend daardie inligting ontvang het. “Gelukkig het die familie Donderdagaand van die gesin gehoor en weet ons nou hulle is veilig.” Sy het gesê die Pink Ladies sal Vrydag die inligting dat die gesin gevind is, op sosiale media en deur al hulle kommunikasiekanale deel. Die polisie kon nie onmiddellik Vrydag vir kommentaar bereik word nie.